Návrh, aby v kauze zmenky bola vypočutá aj Karolína Kočnerová, dal na poslednom pojednávaní jej samotný otec. Tejto požiadavke sa napokon vyhovelo, a tak sa včera ráno pred senát Kočnerova dcéra skutočne postavila. Vopred sa dalo logicky očakávať, že svojou výpoveďou sa bude čo najviac snažiť otcovi pomôcť, čo sa napokon aj stalo. Veľká časť jej odpovedí, ale aj otázok od všetkých zúčastnených strán sa týkala svedka Petra Tótha, bývalého príslušníka SIS a Kočnerovho niekdajšieho kamaráta.
Ten mu spočiatku, keď sa dostal do basy, chcel pomôcť. "Po otcovom zadržaní sme spolu komunikovali. Zaujímal sa o nás, ako sa máme, ako nám je psychicky, či máme peniaze. Pár dní po tom, čo otca vzali do väzby, sme išli na dovolenku, Peter išiel s nami," prezradila v úvode svojej výpovede pomerne šokujúce informácie. Zároveň uviedla, že sa s Tóthom bavila aj o samotných zmenkách, za ktoré jej otca zadržali. "Sama som bola zmätená, nevedela som, čo si mám o tom myslieť. Tak som sa pýtala aj Petra, či on o tých zmenkách vedel, či sú pravé, alebo falošné. Povedal mi, že sa sám ponúkol ako svedok. Komentoval viaceré veci, čo advokáti idú urobiť, čo nejdú urobiť. Čo sa týka väzby, tvrdil, že advokáti mohli viackrát požiadať o prepustenie, čo neurobili. Nechápala som, prečo by advokát nepožiadal o otcove prepustenie, keď je to pravidelne možné. Navodzoval dojem, že obhajcovia sú len banda debilov, ktorí nechcú otcovi pomôcť," dodala Kočnerová.